b'\n_START_ARTICLE_\nPotter Cove\n_START_PARAGRAPH_\nPotter Cove er en liten bukt p\xc3\xa5 s\xc3\xb8rvestsiden av King George Island i den antarktiske \xc3\xb8ygruppen S\xc3\xb8r-Shetlands\xc3\xb8yene. Bukten ligger mellom Winship Point og Three Brothers Hill, \xc3\xb8st for Barton Peninsula._NEWLINE_Potter Cove ble kartlagt av selfangere p\xc3\xa5 begynnelsen av 1800-tallet og beskrevet som den beste havnen p\xc3\xa5 \xc3\xb8ya. Den er sannsynligvis navngitt etter kaptein Samuel Potter, en britisk sj\xc3\xb8farer fra denne perioden._NEWLINE_Bukten ble bes\xc3\xb8kt av en tysk hvalfangstekspedisjon under ledelse av Eduard Dallmann den 1. mars 1874. Her satte han opp en plakett til minne om ekspedisjonen. Plaketten er oppf\xc3\xb8rt p\xc3\xa5 lista over historiske steder og kulturminner i Antarktis._NEWLINE_I januar 1948 ble en argentinsk felthytte oppf\xc3\xb8rt i Potter Cove. Den ble navngitt Jubany etter en argentinsk pilot som omkom i en ulykke n\xc3\xa6r R\xc3\xado Gallegos. Den ble benyttet uregelmessig frem til 1982, da den ble utvidet til en permanent forskningsstasjon.'